《惜春词》
宋代·田锡

春色初从江国来，湖边杨柳岭头梅。
梅花飞雪柳垂带，递次相将时节催。
春力欺寒过江北，深谷黄鹂生羽翼。
晓月轻烟禁苑啼，南园桃李已成蹊。
就中何处芳菲好，春波飞絮魏王堤。
我忆去年暮春月，京洛新妆丹凤阙。
天津水绿烟树深，万井笙歌牡丹发。
天子銮舆驾幸时，嵩峰瑞霭笼郊圻。
扈从千官与万骑，翊卫羽林兼佽飞。
六宫随驾罗珠翠，诸王从行陪七贵。
香气成霞金犊车，鸣珂中节虹龙驷。
朱桥细柳端门前，画舫横塘会节园。
朝花贵侠珊瑚席，夜烛娇娥玳瑁筵。
西楼残月深宫漏，明河半沈垂北斗。
纵饮贪欢意未阑，紫陌喧喧人已繁。
玉钩挂帘开雉尾，晓日赭袍朝至尊。
方今寓止临清渭，杜门无与天涯异。
殊忘诗酒狂荡心，但悦琴书高古意。
可惜春芳渐欲归，五陵烟草方离离。
回忆当时洛阳道，歌魂空与残花飞。

作者简介：田锡（940～1004），字表圣，田锡初名继冲，后更名为锡。嘉州洪雅（今属四川眉山市）人，祖籍京兆（今西安），唐末避黄巢之乱定居四川眉州洪雅（今槽渔滩镇）。曾祖父、祖父均为当时洪雅之名士，太平兴国三年(975)进士，官至右谏议大夫。北宋初年政治家和著名作家，在宋初的政坛和文坛享有较高的声誉。深为宋初士大夫所景仰。 生于晋高祖天福五年，卒于宋真宗咸平六年，年64岁。